2 Kua̱r 24
1
Kɛ ni̱n ruecdɛ cu kuäär Bɛ̈-bi-lɔn ni Nɛ-bu-kad-nɛ-dhar wec ka̱n, kä cu Yɛ-ɣo-ya-kim a ja̱ŋdɛ kɛ run diɔ̱k. Duundɛ ɣöö cuɛ rɔ luɔ̱c Nɛ-bu-kad-nɛ-dhar. 
2
Kä cu Kuoth Nhial ji̱ Bɛ̈-bi-lɔn kɛnɛ bun ji̱ Kɛ̈l-da-ya kɛnɛ ji̱ Thi-ri-ya, kɛ ji̱ Mo-ab, kɛ ji̱ A-mon, jäk kä Juda, kɛ ɣöö ba wä däk, ce̱tnikɛ ruac Kuɔth Nhial ëë latdɛ kɛ thok gööknikɛ. 
3
Kɛ thuɔ̱k cu nɔmɔ ben kä Juda ce̱tnikɛ ruac Kuɔth Nhial, cɛ kɛ woc muun in cieŋɛ thi̱n kɛ kui̱ dui̱rä Ma-na-thɛ ce̱tnikɛ tëë diaal tëë cɛ la̱t, 
4
kɛ kui̱ riɛm ëë cɛ wuɔ̱th piny baaŋ. Kä cɛ Jɛ-ru-tha-lɛm thiäŋ kɛ riɛm baaŋ, kä /ci Kuoth Nhial jɛ bi pälikä. 
5
Kä cua duɔth lätni Yɛ-ɣo-ya-kim diaal tëë cɛ la̱t gɔ̱a̱r rɛy buɔk kuɛ̈ɛ̈ni kua̱ri Juda. 
6
Kä cu Yɛ-ɣo-ya-kim li̱w, kä cu gatdɛ ni Yɛ-ɣo-ya-kin ruëc kɛ gua̱a̱thdɛ. 
7
Kä /ken kuäär I-jëp lɛ luny muun kɛ ɣöö ca ti diaal ka̱n kä jɛ ɛ kuäär Bɛ̈-bi-lɔn tëë la nyin I-jëp, a känɛ ni tɔ̱ɔ̱rä I-jëp a wä ni kiir Yu-pɛ-ree-tidh.
Kuäär Juda ni Yɛ-ɣo-ya-kin
(
2 Kuɛ̈n 36:9-10
)
8
Mëë took Yɛ-ɣo-ya-kin kuäär tëë kɛ run wäl bädäk kä cuɛ ruëc kä Jɛ-ru-tha-lɛm kɛ Päth diɔ̱k. Kä cɔalkɛ man i̱ Nɛ-uc-ta nya Ɛl-na-than kä Jɛ-ru-tha-lɛm. 
9
Kä cuɛ la̱t ni jiäk nhiam Kuɔth Nhial, ce̱tnikɛ tëë diaal tëë ci gua̱nikɛ la̱t.
10
Ɛn guäth ɛ mɔ cu ji̱ kɔar Nɛ-bu-kad-nɛ-dhar kuäär Bɛ̈-bi-lɔn Jɛ-ru-tha-lɛm ben go̱l. 
11
Kä min ci ji̱ kɔarɛ wec go̱l, cuɛ ben wi̱c ɛn Nɛ-bu-kad-nɛ-dhar. 
12
Kä cu Yɛ-ɣo-ya-kin rɔ ka̱m kuäär Bɛ̈-bi-lɔn, jɛn kɛnɛ man, kɛ bööth dhɔaarɛ, kɛ ji̱ kɔarɛ. Cu kuäär Bɛ̈-bi-lɔn jɛ la̱th yieenä kɛ bädäk runi ruecdɛ. 
13
Kä cu kuäär Bɛ̈-bi-lɔn nyin luaak Kuɔth Nhial diaal kɛnɛ nyin duëël kua̱r naŋ, kä cuɛ kuak luaak Kuɔth Nhial diaal tin la da̱a̱p tëë la̱tkɛ ɛ Thɔ-lo-mon kuäär I-thɛ-rɛl ce̱tkɛ mëë ci Kuoth Nhial ɛ la̱r jɛ tiath. 
14
Kä cuɛ Jɛ-ru-tha-lɛm pɛc kɛɛliw. Kua̱rkɛ diaal kɛnɛ ji̱ ko̱o̱r, kɛ ta̱a̱th diaal, kɛnɛ bel, nɛy ti bathdɔɔri wäl. Cu duɔth ni ji̱ ruɔ̱ɔ̱p kärɔ. 
15
Kä cu Nɛ-bu-kad-nɛ-dhar Yɛ-ɣo-ya-kin, pɛ̈c kä Bɛ̈-bi-lɔn. Kä cuɛ man kua̱r kɛnɛ män kɛ, kɛ ji̱ kɔarɛ, kɛ bööth wec ka̱n kä Jɛ-ru-tha-lɛm cuɛ kɛ naŋ kä Bɛ̈-bi-lɔn ala pɛ̈ɛ̈c bä. 
16
Kä cu kuäär Bɛ̈-bi-lɔn ji̱ ko̱o̱r diaal ti bathdɔɔri bärɔw, kɛ ta̱a̱th, kɛnɛ bel ti bathdɔɔr nööŋ kä Bɛ̈-bi-lɔn ala pɛ̈ɛ̈c, kɛn diaal kɛ ji̱ ko̱o̱r ti̱n bum. 
17
Kä cu kuäär Bɛ̈-bi-lɔn gua̱nlen Yɛ-ɣo-ya-kin ni Ma-tan-yaa kuany ala kuäär kɛ gua̱a̱th Yɛ-ɣo-ya-kin, kä cuɛ ciötdɛ ri̱t i̱ Dhid-ki-yaa.
Kuäär Juda ni Dhid-ki-yaa
(
2 Kuɛ̈n 36:11-12
, 
Yir 52:1-3a
)
18
Kä mëë took Dhid-ki-yaa kuäär tëë kɛ run ti jiɛn da̱ŋ rɛw wi̱cdɛ kɛl, kä cuɛ ruëc kä Jɛ-ru-tha-lɛm kɛ run wäl kɛl, kä cɔalkɛ man i̱ Ä-mu-tal nya Yir-mɛ-yaa kä Lib-na. 
19
Kä cuɛ la̱t ni jiäk nhiam Kuɔth Nhial, ce̱tkɛ tëë diaal tëë ci Yɛ-ɣo-ya-kim kɛ la̱t. 
20
Kɛ ɣöö cu kɛ̈c Kuɔth Nhial ben kä Jɛ-ru-tha-lɛm kɛnɛ Juda kä cuɛ kɛ woc muun in cieŋɛ thi̱n.
